Document ID: 32012R0233

KOMISSION TÄYTÄNTÖÖNPANOASETUS (EU) N:o 233/2012,
annettu 16 päivänä maaliskuuta 2012,
Euroopan parlamentin ja neuvoston asetuksen (EY) N:o 999/2001 täytäntöönpanosta Tanskaa koskevan muutetun kansallisen scrapientorjuntaohjelman hyväksynnän osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen liitteessä VIII olevan A luvun I osan b alakohdan iii alakohdan,
sekä katsoo seuraavaa:
(1)
Asetuksessa (EY) N:o 999/2001 vahvistetaan eläinten tarttuvien spongiformisten enkefalopatioiden ehkäisyä, valvontaa ja hävittämistä koskevat säännöt. Siinä säädetään jäsenvaltioiden kansallisten scrapientorjuntaohjelmien hyväksymisestä edellyttäen, että ne täyttävät tietyt perusteet, joista kyseisessä asetuksessa on säädetty.
(2)
Euroopan parlamentin ja neuvoston asetuksen (EY) N:o 999/2001 täytäntöönpanosta kansallisten scrapientorjuntaohjelmien ja lisätakeiden osalta, päätöksen 2003/100/EY tietyistä vaatimuksista poikkeamisesta ja asetuksen (EY) N:o 1874/2003 kumoamisesta 31 päivänä maaliskuuta 2006 annetulla komission asetuksella (EY) N:o 546/2006 (2) hyväksyttiin muun muassa Tanskan kansallinen scrapientorjuntaohjelma ja vahvistettiin tiloja koskevat lisätakeet ja lampaita ja vuohia tietyin edellytyksin koskevat viralliset siirtorajoitukset.
(3)
Tanska toimitti 25 päivänä marraskuuta 2011 komission hyväksyttäväksi muutetun kansallisen scrapientorjuntaohjelman, joka täyttää asetuksessa (EY) N:o 999/2001 vahvistetut perusteet. Vuodesta 2003 lähtien kaikki yli 18 kuukauden ikäiset tilalla kuolleet lampaat ja vuohet on Tanskassa testattu scrapien varalta, eikä yhtään klassisen scrapien tapausta ole todettu. Tanskan kansalliseen scrapientorjuntaohjelmaan tehtävän muutoksen tarkoituksena on näin ollen vähentää vuosittain tehtävien testien lukumäärää nykyisestä kaikkien yli 18 kuukauden ikäisten tilalla kuolleiden lampaiden ja vuohien laaja-alaisesta testauksesta asetuksessa (EY) N:o 999/2001 vaadittuun vähimmäistestaukseen.
(4)
Kun otetaan huomioon Tanskan nykyinen suotuisa epidemiologinen tilanne, kyseistä jäsenvaltiota koskeva muutettu kansallinen scrapientorjuntaohjelma olisi hyväksyttävä.
(5)
Muutetulla kansallisella scrapientorjuntaohjelmalla ei tule olemaan vaikutusta kauppaan, koska asetuksessa (EY) N:o 546/2006 vahvistetut lisätakeet ja viralliset siirtorajoitukset säilyvät muuttumattomina. Näin ollen tätä asetusta olisi sovellettava viipymättä.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Hyväksytään Tanskan komissiolle 25 päivänä marraskuuta 2011 toimittama muutettu kansallinen scrapientorjuntaohjelma.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä maaliskuuta 2012.

Labels: 18
6